- Det står efterhånden klart, at vi har en udygtig regering, som lancerer store planer uden til gengæld at kunne levere. Det er meget besynderligt, at statsministeren tør love historiske resultater, at hun og de nærmeste rådgivere tør bruge så store ord, når de ikke evner at levere den politiske vare.

Sådan skriver Berlingske i dagens leder, som blot er en af mange avisledere, der i dag bruger spalteplads på gårsdagens sammenbrud i trepartsforhandlingerne, I Berlingske under overskriften »Nedsmeltning«.

Morgenaviserne er enige om, at de aflyste trepartsforhandlinger skader både regeringen, fagbevægelsen og økonomien.

I Jyllands-Posten skriver man:

- Med trepartsforhandlingernes sammenbrud må man konstatere, at regeringens økonomiske politik; ja selve regeringens eksistensgrundlag, bygger på løftebrud og løgne.

- Regeringens projekt er kuldsejlet, og i situationen eksisterer kun én Fair Løsning: Et hurtigt folketingsvalg.

Politiken konstaterer, at det først og fremmest er et nederlag for fagbevægelsen:

- Fagbevægelserne risikerer at køre sig af banen som seriøs politisk forhandlingspartner. Konsekvenserne for fagbevægelsens troværdighed er voldsomme. LO er med ét bragt ud i en eksistentiel krise.

I BT fokuserer avisens politiske kommentator Lotte Hansen på, at LO-systemet er brudt sammen som forhandlingsenhed.